**Likumprojekta "Attīstības finanšu institūcijas likums" sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabinets 2013.gada 17.decembrī izskatīja informatīvo ziņojumu par vienotās attīstības finanšu institūcijas izveidi un atbalstīja, ka vienotā attīstības finanšu institūcija tiek veidota kā holdinga sabiedrība, apvienojot valsts akciju sabiedrību „Latvijas Hipotēku un zemes banka” (kopš 2014.gada 1.janvāra valsts akciju sabiedrība „Attīstības finanšu institūcija „Altum””) (turpmāk- Altum), sabiedrību ar ierobežotu atbildību „Latvijas Garantiju aģentūra” (turpmāk- LGA), valsts akciju sabiedrību „Lauku attīstības fonds” (turpmāk- LAF) un dibinot jaunu holdinga sabiedrību. Lai nodrošinātu vienotās attīstības finanšu institūcijas darbību kā holdingam, akciju sabiedrībai „Attīstības finanšu institūcija” (turpmāk- AFI) kā holdinga vadošajai sabiedrībai atbilstoši Ministru kabineta 2013.gada 17.decembra lēmumam (Ministru kabineta 2013.gada 17.decembra protokols Nr.67, 141.§.) iegūstot izšķirošo ietekmi LAF, Altum un LGA. Atbilstoši Ministru kabineta 2014.gada 29.jūlija lēmumam (Ministru kabineta 2014.gada 29.jūlija protokols Nr.41, 32.§.) ir uzsākta Altum, LGA, LAF un AFI reorganizācija, Altum, LGA, LAF pievienojot AFI. Tāpat Ministru kabinets Finanšu ministrijai ar Ministru kabineta 2014.gada 29.jūlija lēmumu (Ministru kabineta 2014.gada 29.jūlija protokols Nr.41, 32.§., 5.punkts) uzdeva izstrādāt speciālo regulējumu AFI darbībai un līdz 2014.gada 1.oktobrim iesniegt izskatīšanai Ministru kabinetā AFI likumprojektu, kas paredz reorganizētās AFI darbību un dalītu kapitāla daļu turēšanu, atbilstoši Ministru kabineta 2014.gada 29.jūlija protokola Nr.41, 32.§. 4.punktā noteiktajai kapitāla daļu turēšanas proporcijai. Tādēļ, lai nodrošinātu AFI darbību pēc kapitālsabiedrību Altum, LGA, LAF un AFI reorganizācijas pabeigšanas, ir izstrādāts likumprojekts “Attīstības finanšu institūcijas likums”.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Atbilstoši Ministru kabineta dotajam uzdevumam Finanšu ministrija ir izstrādājusi likumprojektu “Attīstības finanšu institūcijas likums” (turpmāk- likumprojekts). Likumprojekts paredz jauna normatīvā regulējuma izveidi valsts akciju sabiedrības “Attīstības finanšu institūcija” darbības nodrošināšanai pēc valsts kapitālsabiedrību AFI, Altum, LGA un LAF reorganizācijas. Pašreizējā situācijā atsevišķu valsts kapitālsabiedrību- AFI, Altum un LAF darbību noteica valsts kapitālsabiedrību likuma „Par valsts un pašvaldību kapitāla daļām un kapitālsabiedrībām” regulējums E sadaļas “Valsts un pašvaldības akciju sabiedrība” IV nodaļā “To valsts un pašvaldību akciju sabiedrību organizatoriskā struktūra, kuras darbojas kā kredītiestāde, ieguldījumu pārvaldes sabiedrība vai finanšu iestāde Kredītiestāžu likuma izpratnē”, jo normatīvais regulējums attiecas uz ierobežotu loku valsts akciju sabiedrību, kuras darbojas kā kredītiestādes, ieguldījumu pārvaldes sabiedrības vai finanšu iestādes Kredītiestāžu likuma izpratnē. Lai paredzētu speciālu normatīvo regulējumu, kas ir atšķirīgs no likuma "Par valsts un pašvaldību kapitāla daļām un kapitālsabiedrībām” regulējuma, kā arī Komerclikuma regulējuma, ir izstrādāts likumprojekts. Likumprojekts paredz tiesisko situāciju, sākot ar brīdi, kad Altum, LGA, LAF un AFI būs pilnībā integrēts un uzsāks darbību kā viena institūcija. Apvienotas AFI efektīvas darbības nodrošināšanai, īstenojot valsts atbalsta un attīstības programmas, kuras pilnībā vai daļēji tiek īstenotas finanšu instrumentu veidā, ir nepieciešams atbilstošs normatīvais regulējums. Esošā normatīvā regulējuma izmaiņas nodrošinās Ministru kabineta 2014.gada 29.jūlija lēmumu izpildi atbilstoši Ministru kabineta 2014.gada 29.jūlija protokola Nr.41, 32.§. 4. un 5.punktā noteiktajam. Likumprojektā paredzēts regulējums, nosakot Attīstības finanšu institūcijas darbības mērķi, īstenojot valsts atbalsta un attīstības programmas, kuras pilnībā vai daļēji tiek finansētas finanšu instrumentu veidā, Attīstības finanšu institūcijas finanšu pārvaldības jautājumus, kā arī kārtību, kādā Attīstības finanšu institūcija kā valsts kapitālsabiedrība, kas veic deleģētus valsts pārvaldes uzdevumus, īsteno ar kapitālsabiedrības pārvaldību saistītos jautājumus. Likumprojekts paredz, ka valsts atbalsta un attīstības programmas, kuras pilnībā vai daļēji tiek īstenotas finanšu instrumentu veidā (turpmāk- programmas), ievieš Attīstības finanšu institūcija. Attīstības finanšu institūcija, ieviešot programmas, veic valsts pārvaldes uzdevumu Valsts pārvaldes iekārtas likuma izpratnē. Valsts pārvaldes uzdevumu veikšana Attīstības finanšu institūcijai tiek uzdota ar Ministru kabineta noteikumiem vai likumu. Attīstības finanšu institūcija īsteno Eiropas Savienības fondu un citas ārvalstu finanšu palīdzības programmas, valsts finansētas programmas, kā arī var piedalīties Eiropas Savienības institūciju realizētajās un citas ārvalstu finanšu palīdzības finansētajās programmās. Īstenojot programmas, Attīstības finanšu institūcija ievēro specifiskos atbalsta sniegšanas nosacījumus, kas paredzēti Eiropas Savienības struktūrfondu un Kohēzijas fonda īstenošanu reglamentējošos normatīvajos aktos, Lauksaimniecības un lauku attīstības likumā, kā arī citos normatīvajos aktos noteiktos programmu īstenošanas un citu deleģēto valsts pārvaldes uzdevumu īstenošanas kārtību. Īstenojot programmas, Attīstības finanšu institūcija ievēro Komercdarbības atbalsta kontroles likumā noteiktos ierobežojumus valsts atbalsta sniegšanai. Attīstības finanšu institūcijas pārvalde tiek organizēta atbilstoši likuma "Par valsts un pašvaldību kapitāla daļām un kapitālsabiedrībām" spēkā esošajam normatīvajam regulējumam, kā arī saskaņā ar Komerclikumu. Likumprojekts “Attīstības finanšu institūcijas likums” paredz speciālās tiesību normas Attīstības finanšu institūcijas pārvaldē, kuras nav ietvertas likumā "Par valsts un pašvaldību kapitāla daļām un kapitālsabiedrībām" un Komerclikumā. Likumprojektā paredzēta kārtība dalītai kapitāldaļu turēšanai Attīstības finanšu institūcijā, kuras 100% akciju īpašnieks ir valsts, paredzot, ka 30% valsts akciju turētājs ir Ekonomikas ministrija, 30% valsts akciju turētājs ir Zemkopības ministrija un 40% valsts akciju turētājs ir Finanšu ministrija. Likumprojekts paredz noteikt Attīstības finanšu institūcijas padomes locekļu skaitu un atalgojuma noteikšanas kārtību, akcionāru sapulces, padomes kompetencē esošus jautājumus, ciktāl tas nav atrunāts likumā "Par valsts un pašvaldību kapitāla daļām un kapitālsabiedrībām" vai Komerclikumā. Likumprojekts paredz speciālu regulējumu valdes un padomes locekļu atlases prasību noteikšanai, kas ir analogas regulētā finanšu tirgus dalībniekiem, jo Attīstības finanšu institūcija veic finanšu iestādes funkcijas.  Likumprojekts paredz kārtību atalgojuma noteikšanai Attīstības finanšu institūcijas padomes locekļiem, kas tiek noteikts atbilstoši finanšu institūcijas atalgojuma noteikšanas kritērijiem kapitālsabiedrībām, un kuras nosaka Ministru kabinets. Likumprojekts paredz kārtību Attīstības finanšu institūcijas rezerves kapitāla veidošanai, lai nodrošinātu Attīstības finanšu institūcijas finanšu stabilitāti un ilgtspējīgu darbību programmu īstenošanā. Likumprojekta 4.panta trešās daļas regulējums paredz, Finanšu institūcijas akcijas aizliegts ieķīlāt, vai kā citādi apgrūtināt. Aizliegums Finanšu institūcijas akcijām piemērot apgrūtinājumus attiecas uz gadījumiem, kad tiek slēgti civiltiesiski darījumi, kas attiecas uz Finanšu institūcijas akcijām, un gadījumos, kad akcijas tiek apgrūtinātas ar saistību un lietu tiesībām.  |
| 3. | Projekta izstrādē iesaistītās institūcijas | Nav.  |
| 4. | Cita informācija | Nav. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kapitālsabiedrības, kurās valstij pieder 100% akciju vai kapitāla daļu- AFI, Altum LGA un LAF, kas pēc reorganizācijas uzsāks darbu kā valsts akciju sabiedrība AFI. |
| 2. | Tiesiskā regulējuma ietekme uz tautsaimniecību un administratīvo slogu | Grozījumi esošajā normatīvajā regulējumā nodrošinās pozitīvu ietekmi uz tautsaimniecību un mazinās administratīvo slogu, jo ir paredzēts optimizēt to esošo atbalsta sniegšanas institūciju struktūru, kuras īsteno valsts atbalsta un attīstības programmas finanšu instrumentu veidā. Valsts kapitālsabiedrību reorganizācija neietekmēs kopējo valsts saistību apmēru.  |
| 3. | Administratīvo izmaksu monetārs novērtējums | Jauna normatīvā regulējuma izstrāde neparedz papildu administratīvās izmaksas un neradīs papildu slogu valsts budžetam, jo izstrādātais jaunais normatīvais regulējums- likumprojekts “Attīstības finanšu institūcijas likums” aizstās likuma "Par valsts un pašvaldību kapitāla daļām un kapitālsabiedrībām" E sadaļas “Valsts un pašvaldības akciju sabiedrība” IV nodaļā “To valsts un pašvaldību akciju sabiedrību organizatoriskā struktūra, kuras darbojas kā kredītiestāde, ieguldījumu pārvaldes sabiedrība vai finanšu iestāde Kredītiestāžu likuma izpratnē” regulējumu. |
| 4. | Cita informācija | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| 1. | Nepieciešamie saistītie tiesību aktu projekti | Lai nodrošinātu grozījumu esošajā normatīvajā regulējumā stāšanos spēkā, papildus likumprojektam nepieciešams nodrošināt likumprojekta "Grozījums likumā par valsts un pašvaldību kapitālsabiedrībām" vienlaicīgu spēkā stāšanos. Likumprojekts “Attīstības finanšu institūcijas likums” paredz uz likumprojekta pamata izdotu Ministru kabineta noteikumu izdošanu:* Likumprojekta 12.panta ceturtā daļa paredz Ministru kabineta noteikumu izdošanu, kas nosaka programmu īstenošanas nosacījumus;
* Likumprojekta 12.panta otrā daļa paredz Attīstības finanšu institūcijas konsultatīvās padomes izveidi (turpmāk- konsultatīvā padome), kurā ar padomdevēja tiesībām darbojas nevalstiskā sektora pārstāvji, nosakot konsultatīvās padomes darbības kārtību, veicamās darbības programmu izstrādes nodrošināšanai, ieviešanas uzraudzībai;
* Likumprojekta 19.panta otrā daļa paredz izdot Ministru kabineta noteikumus, kas paredz kārtību, kādā gadskārtējā likumā par valsts budžetu tiek iekļautas valsts saistības par Attīstības finanšu institūcijas izsniegtajām garantijām, tiek noteikts to apmērs un piešķiršanas kritēriji.
 |
| 2. | Atbildīgā institūcija | Finanšu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav. |
| 2. | Citas starptautiskās saistības | Nav. |
| 3. | Cita informācija | Nav. |

|  |
| --- |
| **1.tabula****Tiesību akta projekta atbilstība ES tiesību aktiem** |
| Projekts šo jomu neskar. |

|  |
| --- |
| **2.tabula****Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.****Pasākumi šo saistību izpildei** |
| Projekts šo jomu neskar. |

|  |
| --- |
| VI. Sabiedrības līdzdalība un komunikācijas aktivitātes |
| Projekts šo jomu neskar. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Finanšu ministrija, Ekonomikas ministrija, Zemkopības ministrija, AFI, Altum, LAF, LGA. |
| 2. | Projekta izpildes ietekme uz pārvaldes funkcijām  | Projekts šo jomu neskar. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar likumprojekta apstiprināšanu, tiks optimizēta esošā finanšu instrumentu valsts atbalsta un attīstības programmu ieviešanas institucionālā sistēma, reorganizējot esošās valsts kapitālsabiedrības, kuras īsteno valsts atbalsta un attīstības programmas finanšu instrumentu veidā- Altum, LAF un LGA pēc reorganizācijas pabeigšanas tiks pievienotas AFI.Ieguvumi no institūciju apvienošanas:* profesionālākas un finanšu institūciju labākajai starptautiskajai praksei atbilstošas finanšu uzskaites un finanšu atskaišu sagatavošana, finanšu resursu pārvaldība;
* finanšu resursu koncentrēšana, lai sekmētu mērķtiecīgāku valsts atbalsta un attīstības finanšu instrumentu ieviešanu, kā arī ātrāku reaģēšanu uz tirgus nepilnībām;
* tiek koncentrēta vienuviet valsts riska pārvaldība, kas saistīta ar finanšu instrumentu valsts atbalsta un attīstības programmu īstenošanu;
* izveidojot vienotu rezerves kapitālu un tādējādi atspoguļojot adekvātu AFI pašu kapitālu un nesadalītās peļņas/ uzkrāto zaudējumu apmēru, tiek stiprināta AFI ilgtspējīga finanšu stabilitāte un uzticamība privāto investoru, kā arī starptautisko finanšu institūciju finansējuma piesaistei.
 |
| 3. | Cita informācija | Nav. |

Finanšu ministrs A.Vilks

30.09.2014. 8:58

1515

D. Buse

67095535, Dina.Buse@fm.gov.lv